CELEX: 32015D0674
Language: bg
Date: 2015-04-20 00:00:00
Title: Решение (ЕС) 2015/674 на Съвета от 20 април 2015 година за приемане, от името на Европейския съюз, на измененото Споразумение за създаване на Генерална комисия по рибарство за Средиземно море

30.4.2015   
            
            
               BG
            
            
               Официален вестник на Европейския съюз
            
            
               L 111/1
            
         РЕШЕНИЕ (ЕС) 2015/674 НА СЪВЕТА
   от 20 април 2015 година
   за приемане, от името на Европейския съюз, на измененото Споразумение за създаване на Генерална комисия по рибарство за Средиземно море
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:
   
               (1)
            
            
               Споразумението за създаване на Генерална комисия по рибарство за Средиземно море (GFCM) (наричано по-долу „споразумението“), сключено и одобрено на петата сесия на Конференцията на ФАО през 1949 г., влезе в сила на 20 февруари 1952 г.
            
         
               (2)
            
            
               С приемането на Решение 98/416/ЕО (1) от Съвета Европейската общност стана договаряща страна в GFCM.
            
         
               (3)
            
            
               Вследствие на влизането в сила на Договора от Лисабон на 1 декември 2009 г. Европейският съюз замени Европейската общност и стана неин правоприемник.
            
         
               (4)
            
            
               На 15 ноември 2013 г. Съветът упълномощи Комисията да води преговори от името на Съюза за изменения на споразумението по въпроси от компетентността на Съюза.
            
         
               (5)
            
            
               Държавите членки и Комисията проведоха преговорите, в рамките на съответните им области на компетентност, съобразно мандата и в условията на тясно сътрудничество.
            
         
               (6)
            
            
               Преговорите приключиха успешно на заседанието на GFCM от 19 — 24 май 2014 г. На това заседание GFCM утвърди текста на измененото споразумение.
            
         
               (7)
            
            
               Целта на измененията на споразумението е да се осъвремени GFCM и да се засили ролята ѝ в опазването на рибните ресурси в нейната област на компетентност.
            
         
               (8)
            
            
               Целите, общите принципи и функциите на GFCM бяха преразгледани и разширени, за да се гарантира дългосрочното опазване и устойчивото използване на живите морски ресурси и тяхната среда.
            
         
               (9)
            
            
               Измененото споразумение е в съответствие с принципите на общата политика на Съюза в областта на рибарството. Следователно е в интерес на Съюза да приеме измененото споразумение,
            
         ПРИЕ НАСТОЯЩОТО РЕШЕНИЕ:
   Член 1
   Измененото Споразумение за създаване на Генерална комисия по рибарство за Средиземно море се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета посочва лицето, упълномощено да нотифицира ФАО от името на Съюза за приемането на измененото споразумение от страна на Европейския съюз (2).
   Член 3
   Настоящото решение влиза в сила в деня на приемането му.
   
      Съставено в Люксембург на 20 април 2015 година.
      
         
            За Съвета
         
         
            Председател
         
         J. DŪKLAVS
      
   
   
      (1)  Решение 98/416/ЕО на Съвета от 16 юни 1998 г. за присъединяване на Европейската общност към Генералната комисия по риболова в Средиземно море (ОВ L 190, 4.7.1998 г., стр. 34).
   
      (2)  Датата на влизане в сила на измененото споразумение ще бъде публикувана в Официален вестник на Европейския съюз от Генералния секретариат на Съвета.